Kauno "Žalgiris" įspūdingai pradėjo 15-ąjį savo sezoną Eurolygoje. Pirmąja Lietuvos čempionų varžove buvus turnyro debiutantė Zagrebo "Cedevitos" ekipa iš Kroatijos nesugebėjo nieko padaryti - šeimininkai šventė triuškinančią pergalę 90:62. Tai yra solidžiausia kauniečių pergalė per visą šių varžybų istoriją.
Be šių komandų C grupėje taip pat rungtyniauja Stambulo "Anadolu Efes" (Turkija), Milano "EA7 Emporio Armani" (Italija), Vitorijos "Caja Laboral" (Ispanija) bei titulą ginsiantis Pirėjo "Olympiacos" (Graikija). Šiek tiek vėliau prasidėjo dvikova Pirėjuje, kur vietos ekipa egzaminavo "Caja Laboral". Rytoj paskutinėse grupės rungtynėse italai žais su turkais.
Vitaminai. Į laikinąją sostinę atvyko puikiai praėjusį sezoną tiek Kroatijos čempionate, tiek Adrijos lygoje sužaidusi ekipa. 1991 metais įkurtą klubą pastaruoju metu remia viena didžiausių Kroatijos kompanijų, kuri gamina sportininkams skirtus gėrimus ir vitaminus. Sidabro apdovanojimais Adrijos ir Kroatijos lygose pasipuošę sostinės krepšininkai šiemet gavo istorinį šansą pakovoti su stipriausiomis žemyno ekipomis.
Pasimatymas. "Cedevitą" nuo šios vasaros treniruoja Draženą Anzulovičių prie komandos vairo pakeitęs legendinis serbas Božidaras Maljkovičius. Įdomu, kad šį Serbijos specialistą dabartinis "Žalgirio" strategas Joanas Plaza iki šiol vadina savo mokytoju. Abu vyrai kartu dirbo Madrido "Real" klube 2004-2006 metais. Tuomet B.Maljkovičius ėjo vyriausiojo trenerio pareigas, o ispanas buvo jo asistentas. Teigiama, kad būtent B.Malkovičius į savo trenerių štabą pasikvietė J.Plazą, o kai serbas pasitraukė iš posto būtent dabartinis "Žalgirio" strategas perėmė ekipos vairą. "Boža iki šiol yra vienas svarbiausių žmonių mano karjeroje", - prieš šią dvikovą prisipažino J.Plaza.
Žudikas. Senojo žemyno krepšinio specialistai "Cedevitą" priskiria prie C grupės autsaiderių, tačiau ši Kroatijos komanda, turi puikų krepšininkų pasirinkimą. Ekipai atstovauja 2011 metų Europos čempionate lietuvius nužudęs makedonas Vlado Ilievskis, Kroatijos nacionalinės rinktinės nariai Marko Tomas ir Lukša Andričius, Prancūzijos rinktinės snaiperis Mickaelis Gelebale bei fizinėmis savybėmis išsiskiriantis amerikietis Bracey Wrightas.
Stygius. Šiame mače žalgiriečiams teko verstis be traumuotų Tado Klimavičiaus ir Roberto Javtoko. Ekipai dar negalėjo padėti ir naujasis legionierius Ibrahimas Jaaberas. Bulgarijos ir JAV pilietybes turintis krepšininkas į Kauną turėtų atvykti artimiausiu metu.
Parama. Prieš Eurolygos startą gausus "Žalgirio" klubo rėmėjų būrys pasipildė dar dviem naujais vardais. Bendradarbiavimo sutartį su klubu prieš pat dvikovą pasirašė "PZU Lietuva", o didžiosios pertraukos metu parašus padės ir "Birštono mineralinių vandenų" vadovai.
Istorija. Iki šiol Eurolygos varžybose "Žalgirio" ir "Cedevitos" keliai nebuvo susitikę.
Apšilimas. "Cedevitos" nuotaikos prieš šios dienos akistatą buvo ne pačios geriausios. Savaitgalį vykusiose Adrijos lygos trečiojo turo rungtynėse Zagrebo krepšininkai svečiuose 71:74 nusileido "Split" ekipai ir nukrito į penktąją turnyro lentelės vietą. Prieš tai "Cedevita" buvo šventus pergales prieš Podgoricos "Budočnost" (78:74) ir Kragujavaco "Radnički" (86:68). Žalgiriečiai paskutiniuose dvejuose mačuose šventė pergales. Iš pradžių LKL čempionate nesunkiai 71:53 svečiuose buvo įveiktas Utenos "Juventus", o vėliau skambia pergale 78:70 prieš Krasnodaro "Lokomotiv-Kuban" pradėta VTB Vieningoji lyga.
Gestas. "Kaip laimėti Kaune? Pirmiausia turime žaisti bent aštuonis kartus geriau nei žaidėme Splite. Ar tai įmanoma? Kol kas nežinau, tačiau stengsimės ir darysime viską. Jei nesustabdysime jų žaidimo ir leisime "Žalgirio" snaiperiams lengvai atakuoti, iš Lietuvos grįšime nieko nepešę", - savo komandą į autsaiderių gretas prieš mačą statė B.Maljkovičius. Ar tai buvo patyrusio serbo pagarbos gestas, ar tik gudrus bandymas užmigdyti būsimus savo priešininkus? Ar viena, ar kita, šis priešnuodis prieš puikiai žaidusį "Žalgirį" šįsyk nesuveikė.
Viltis. Traumuotas R.Javtokas ant Kauno komandos atsarginių žaidėjų suolelio pagaliau atėjo nesiramstydamas ramentais. Vidurio puolėjas arenoje buvo pasitiktas gausiais aplodismentais.
Preliudija. Prieš pat rungtynių pradžią "Žalgirio" klubo aistruoliai iškėlė dvi didžiules žalias vėliavas su Lietuvos respublikos herbe vaizduojamu Vyčiu.
Kontrastai. Iki pertraukos kauniečiai pataikė net šešis tolimus metimus iš septynių, tuo tarpu varžovai įmetė vos tris tritaškius iš 15. Tai ir buvo pagrindinė priežastis, kodėl "Žalgiriui" jau per pirmuosius du kėlinius pavyko susikrauti 17 taškų persvarą.
Vedliai. Pirmoje rungtynių pusėje kauniečių ekipos traukinį paskui save labai užtikrintai traukė solidžiai žaidę ir net po 15 taškų pelnę P.Jankūnas ir M.Popovičius.
Komentarai
Vladimiras Romanovas, "Žalgirio" klubo savininkas:
"Labai smagu naująjį Eurolygos sezoną pradėti įtikinama pergale. Jautėsi, kad mūsų krepšininkai buvo puikiai pasirengę šioms rungtynėms, pasitikėjo savo jėgomis, žaidė laisvai, gera nuotaika ir neabejojo savo pergale.
Kaip įprasta, pasižymėjo komandos kapitonas Paulius Jankūnas, Marko Popovičius, broliai Lavrinovičiai. Jaunimas irgi stengėsi kovoti. Tai džiugina žvelgiant į ateitį, kur "Žalgirio" laukia daug įdomių rungtynių."
Božidaras Maljkovičius, "Cedevita" vyr. treneris:
"Atsiprašau, kad šiandien žaidėme taip blogai. Turime visiškai naują komandą, kurios tik keli žaidėjai turi tokio lygio varžybų patirties. Kita priežastis – turime vos tris žaidėjus, kurie ekipoje rungtyniavo praėjusį sezoną. Ši komanda turbūt pirmą kartą žaidė prieš 15 tūkstančių žiūrovų minią. Linkiu žalgiriečiams sėkmės tolimesnėse varžybose. Visas rungtynes jie žaidė labai disciplinuotai ir laikėsi J.Plazos numatyto plano. M.Popovičius šiandien buvo mūsų žudikas. Jam užtenka vos kelių akimirkų, kad nubaustų savo varžovus. "Žalgiris" su tokiu pastiprinimu tikrai gali žaisti ir nugalėti bet kurį Eurolygos klubą."
Joanas Plaza, "Žalgirio" vyr. treneris:
"Laimėjome beveik 30 taškų skirtumu, tačiau padarėme net 19 klaidų. Tai tikrai manęs netenkina. Komanda turi žaisti iki pat paskutinių mačo sekundžių. Net ir turint didžiulę persvarą, privalome kovoti iki pat pabaigos. Šiandien leidau pasireikšti jauniems žaidėjams. Jie žaidė ne epizodiškai, bet ir svarbiais rungtynių momentais. Tai dar vienas mano uždavinys – suteikti jauniems žaidėjams daugiau minučių ir juos išnaudoti. Laimėjome visus keturis kėlinius. Tai reiškia, kad komanda yra alkana, kovoja dėl kiekvieno kamuolio. Visa tai mane džiugina. Nors žaidėme gerai, dar tikrai turime rezervo. Tikiu, kad tokie puikūs sirgaliai mums padės įveikti dar ir stipresnius varžovus."
RUNGTYNIŲ EIGA
I kėlinys. Kauniečiai mačą pradėjo tokia starto sudėtimi: Oliveris Laffayette'as, Marko Popovičius, Mindaugas Kuzmingas, Darjušas Lavrinovičius ir Paulius Jankūnas. Pirmuosius taškus naujajame Eurolygos sezone "Žalgiriui" pelnė komandos kapitonas P.Jankūnas. Puolėjo taiklus tritaškis ir šeimininkai priekyje - 3:0. Netrukus P.Jankūnas sužibėjo dar kartą. Metimas iš po krepšio su pražanga ir kapitono dėka "Žalgiris" priekyje 6:2.
Vis dėlto po sunkios pradžios B.Maljkovičiaus auklėtiniai sugebėjo atsitiesti. Po kelių iš eilės sėkmingų kroatų atakų "Cedevita" priekyje - 13:12.
Po Darjušo Lavrinovičiaus taiklaus tolimo metimo - 18:15.
Rungtynių pradžioje žalgiriečiai buvo žymiai agresyvesni prie varžovų krepšio. Pirmajame ketvirtyje kauniečiai keturis kartus stojo prie baudų metimo linijos, tuo tarpu varžovai per pirmąsias dešimt minučių baudų taip ir nemetė.
Po paskutinėmis kėlinio sekundėmis taiklaus tolimo Mario Delašo metimo "Žalgiris" priekyje - 27:20.
II kėlinys. Po nedidelės pertraukėlės J.Plazos vaikinai vadelių neatleido. Būtent antrajame kėlinyje keletą kartų idealiai suveikė praėjusiais metais Sienos "Montepaschi" ekipoje žaidusių ir puikiai vienas kitą pažįstančių Rimanto Kaukėno ir Kšištofo Lavrinovičiaus duetas. Po trijų iš eilės taiklių tolimų Marko Popovičiaus "bombų" šeimininkai grėsmingai truktelėjo į priekį - 42:27.
Kroatijos snaiperis pratęsė fenomenalią tritaškių seriją Eurolygoje. M.Popovičius bent po vieną tolimą metimą jau pataiko 37 rungtynėse iš eilės.
Jau pirmoje rungtynių pusėje šeimininkai savo varžovams pasiuntė labai aiškią ir konkrečią žinutę - "belaisviai imami nebus". Prieš pat pertrauką "Žalgiris" susikūrė 17 taškų persvarą ir žengė labai tvirtą žingsnį pirmosios pergalės link - 55:38.
III kėlinys. Įsibėgėjusi šeimininkų mašina ir po po pertraukos riedėjo nesustodama. Po sėkmingos Kšištofo Lavrinovičiaus atakos šeimininkai pirmą kartą įgijo dvidešimties taškų persvarą - 58:38.
Reiklusis J.Plaza net ir įgijus triuškinančią persvarą atsipalaiduoti savo auklėtiniams neleido ir to pasekoje po Vytenio Lipkevičiaus ir K.Lavrinovičiaus taiklių metimų - 71:49.
Po trijų kėlinių - 79:53.
IV kėlinys. Paskutinis ketvirtis tebuvo formalumas. Kauniečiai ir toliau tvirtai pirmavo, o kroatai neturėjo net menkiausių prošvaisčių atsitiesti. Nors turėdami apčiuopiamą persvarą kauniečiai pradėjo dažniau klysti, tvirtų "Žalgirio" pozicijų tai neišjudino.
Rungtynių pabaigoje J.Plaza į aikštę metė ir paskutinį rungtynėms registruotą savo krepšininką. Progą pasireikšti gavo amerikietis Jeffas Foote'as ir vos tik pasirodęs aikštelėje varžovą nustebino šauniu bloku.
Iki mačo pabaigos likus žaisti kiek daugiau nei 2 minutėms antrą tritaškį iš toli pataikė O.Laffayette'as ir pirmą kartą padidino persvarą iki 30 taškų - 90:60.
Nors kroatams dar pavyko pelnyti du taškus, nuotaikos "Žalgirio" arenoje tai nesugadino. "Žalgiris" įspūdingai pradėjo naują Eurolygos sezoną - 90:62.
Kauno "Žalgiris" - Zagrebo "Cedevita" 90:62 (27:20, 28:18, 24:15, 11:9).
"Žalgiris": Paulius Jankūnas 20 taškų, Kšyštofas Lavrinovičius 17, Marko Popovičius 15, Oliveris Lafayette'as 10, Rimantas Kaukėnas 9, Darjušas Lavrinovičius 8, Mario Delašas 5, Adas Juškevičius 4, Vytenis Lipkevičius 2, Jeffas Foote'as, Mindaugas Kuzminskas ir Tremmellas Dardenas po 0.
"Cedevita": Michaelis Gelabele'is 16, Bracey Wrightas 15, Lukša Andričius ir Vlado Ilievskis po 8.